8 ning hpring Karai Chyeju Shakawn, KNG Shiga Dap galaw
- In Makam Masham
- Last Updated on 26 July 2011
- By KNG
- Hits: 5080
Htai mungdan Chiang Mai mare kaw daju ai, Jinghpaw Shiga dap (KNG) gaw 8 ning hpring Karai Chyeju Shakawn Akyu Hpyi Hpawng hpe shiga dap jung ai ginra masum-- New Delhi-India hte Myen-Miwa ga jarit hte Chiang Mai-Thailand rung ni kaw, May 12 ya shani galaw wa sai re.
KNG hpe mungdan shinggan du Jinghpaw Wunpawng Jawngma hte Ramma Hpung (AKSYU) kawn India mungdan mare daju New Delhi kaw lai wa sai 2003, May 12 ya shani hta hpaw ninghtan dat ai rai nga ai.
Ya ten KNG gaw, Chiang Mai, New Delhi, Myen-Miwa gajarit hte Mungdan kata kaw rung hpaw nna, magam gun 14 hte rau, Jinghpaw amyusha ni hte seng ai multimedia shiga (websites, laika buk, n-sen hte TV) ni hpe madung tawn galaw nga ai re.
“Ndai zawn shiga lu shapraw ai gaw, mungshawa (Jinghpaw amyusha) ni na matu hkrak ai,” nga nna maigan kaw jawng lung nga ai Jinghpaw ramma langai kawn tsun ai.
Shi matut nna, tsun ai gaw, KNG hku nna, Jinghpaw mung kaw byin nga ai, sut masa, mung masa mabyin lam ni hpe grau lu shapraw mat wa na myit mada ai lam tsun wa sai.
“Nkau shiga ni hpang hkrat ai, shiga n lu shapraw ai ni mung nga ai,” nga nna KNG ntsa mu ai, shi a ningmu hpe tsun wa sai.
KNG gaw, online ntsa kaw shiga mara nga ai hte, Inglik, Jinghpaw hte Myen ga hpan masum hku nna, shiga shapraw nga ai rai nga ai.
Ndai shiga dap kaw, bat mi hta kalang minutes 15 Jinghpaw ga hku radio nsen hpe Radio Free Asia (RFA) kaw shapoi ai lam galaw nga ai rai nna, shata lahkawng hta kalang “Jinghpaw Nsen” magazine hpe dip shapraw nga ai rai nga ai.
Ya ten, KNG hku nna, Jinghpaw FM Radio masing hpe mung buga kata galaw lu hkra hkyen lajang nga sai rai nga ai.
“Ndai shiga dap (KNG) gaw, Myen mung na shiga dap ni law law nga ai hta na kaji dik shiga dap re, raitim matut nna, kaba wa nga ai rai nna, myusha ni a matu ahkyak ai shiga ni hpe lu mai ai shara tai wa nga ai,” nga nna, New Delhi kaw galaw ai akyu hpyi hpawng lawm ai myusha langai kawn tsun ai.
KNG a yaw shada lam gaw, teng man ai lam hpe shawa hpe htawng madun dan na, mung up asuya hte mung masha ni a lapran hku hkau ai lam grau kaja wa na matu, mung up asuya hku nna, shiga ni (shiga dap) ni a ahkyak ai lam hpe grau mu mada wa na matu, Jinghpaw Wunpawng amyu sha ni ra sharawng ai mung masa hpe tang madun ya na hte mungshawa a ahkaw ahkang ni hpe makawp maga ya na matu, mungsha hpe hpaji jaw na, shangwi shapyaw na, Democracy lam rawt jat hkra galaw na hte Jinghpaw laili laika hpe shiga hku nna rawt jat hkra galaw sa wa na, ndai lam ni rai nga ai.
kac_Latn kac_Latn eng_Latn ces_Latn lim_Latn kac_Latn kac_Latn kac_Latn kac_Latn kac_Latn kac_Latn kac_Latn kac_Latn kac_Latn kac_Latn kac_Latn